Suomen kansallispuistot ja muut Metsähallituksen ylläpitämät retkeilykohteet pysyvät käyttäjille maksuttomina, kirjoittaa Uutissuomalainen.

Metsähallituksen mukaan maksuttomuudesta pidetään kiinni, vaikka retkeilyalueiden korjausvelka kasvaa. Luontopalveluiden mukaan velkaa on jo 44 miljoonaa euroa.

Metsähallituksen mukaan yksi keskeinen syy maksuttomuuteen on retkeilyn terveyttävä edistävä vaikutus. Myös eduskunnan maa- ja metsätalousvaliokunta on painottanut retkeilypalvelujen maksuttomuutta.

– Luonto on luksusta, josta nauttimiseen jokaisella kansalaisella on oltava mahdollisuus vastikkeetta, sanoo Metsähallituksen pääjohtaja Pentti Hyttinen.

Kansallispuistoissa käydään yhä enemmän, viime vuonna ylittyi kolmen miljoonan kävijän raja. Kaikissa kohteissa käyntejä oli yhteensä lähes seitsemän miljoonaa.

Ismo Pekkarinen / AOP

Rahoitus kansallispuistoihin, luonnonsuojelualueisiin ja erämaa-alueisiin tulee ympäristöministeriöltä ja muille valtion retkeilyalueille maa- ja metsätalousministeriöltä. Lisäksi on erillisrahoitusta ja EU-rahoitusta.

Kaikkien Metsähallituksen virkistys- ja matkailukäytössä olevien kohteiden korjaaminen hyvään kuntoon vaatisi noin kuusi miljoonaa euroa vuosittain vuosina 2018–2022 ja tämän jälkeisellä viisivuotiskaudella vajaat kolme miljoonaa euroa vuosittain. Laskelman on tehnyt Metsähallituksen Luontopalvelut.

Kunnostusta vaativat muun muassa tuvat, käymälät, polttopuusuojat, venelyrakenteet ja taukopaikat. Kesäreiteistä huonokuntoisia on 40 kilometriä ja keskinkertaisessa kunnossa 1 650 kilometriä eli reilu kolmannes reiteistä.

Petri Aaltonen / Yle

Petri Aaltonen / Yle

Lue myös:

Lapissa tarkastetaan 17 riippusiltaa kesän aikana

Repoveden onnettomuus herätti Metsähallituksen – aikoo nyt tarkistaa kaikki riippusillat, myös lujuustestejä kaavailtu

Kouvolan olisi pitänyt tarkistaa riippusillan kunto jo yli kymmenen vuoden ajan – kaupunki sai tietää sopimuksesta vasta nyt